«Q» er en mystisk nettprofil som hevder å lekke hemmelig militær informasjon om en «dyp stat» som egentlig styrer USA og et skjult nettverk av «venstrevridde» folkefiender i amerikansk samfunnselite. «Q»s anonyme følgere kaller seg QAnon og oppstod under Donald Trumps presidentperiode. Bevegelsen omfatter en rekke konspirasjonsteorier, og tilhengerne tolker de gåtefulle meldingene fra «Q» som kodede varsler. Beskjedene på bildet er fra desember 2017 og forteller at demokraten Adam Schiff er en forræder og at en må «forvente fyrverkeri».
**QAnon** er en kultliknende internettbevegelse og en samling konspirasjonsteorier som omfatter en mengde påstander fra høyreradikale og alternative grupper i USA. Tilhengerne hevder særlig at det i flere tiår har eksistert en «dyp stat», et hemmelig nettverk av mektige personer i det amerikanske statsapparatet og samfunnet ellers som styrer landet og verden. Det er ingen bevis for at spekulasjonene er sanne. 

Navnet «QAnon» er en forkortelse for «anonyme som følger Q». «Q» er en skjult nettprofil som fra oktober 2017 har postet korte, gåtefulle meldinger som andre har tolket og spredt videre på nettet. Den ukjente brukeren er angivelig en varsler som er ansatt i det offentlige, har tilgang på topphemmelig statsinformasjon og forsøker å bekjempe «dypstaten» innenfra. 

«Q»s tilhengere knytter det antatte nettverket av samfunnstopper til satanisme, pedofili, sexhandel med barn og kannibalisme. Bevegelsen har ansett Donald Trump, USAs president fra 2017 til 2021, som sin frelser. Han skal i det skjulte ha kjempet mot en påstått pervertert og kriminell maktelite. QAnon har ment at Trump ville avsløre denne verdensomspennende konspirasjonen og sørge for massearrestasjon av «folkets fiender» blant liberale og «venstrevridde» i Det demokratiske partiet, etablerte nyhetsmedier, filmindustrien i Hollywood og andre bransjer. 

I 2020 hadde QAnon millioner av tilhengere, deriblant 30 prosent av republikanske velgere i USA. Utenfor USA, har Tyskland den største gruppa av følgere.[] Det er også flere tusen i Norge som tror på påstandene. Konspirasjonsteoriene har blant annet ført til spredning av uriktige opplysninger om koronaviruset i 2020 og stormingen av den amerikanske kongressen i januar 2021. Selv om QAnon heller ikke i 2022 har avslørt noe konkret, har det kommet nye konspirasjonsteorier til, blant annet om Russlands krig i Ukraina.

Bakgrunn, teorier og tilhengere
-------------------------------

### Navn

Klistermerke som viser støtte til «Q» og den høyreradikale konspirasjonsteorien QAnon. Bokstaven «q» på bilen er patriotisk dekorert med USAs flagg.
QAnon er oppkalt etter en mystisk etterretningsvarsler og denne informasjonskildens anonyme følgere. I oktober 2017 begynte den ukjente nettprofilen «Q», som hevdet å ha topp sikkerhetsklarering (*Q-clearence*), å skrive kryptiske meldinger i en tråd på 4chan som ble kalt *Calm Before the Storm* («Stille før stormen»). De anonyme følgerne av «Q» omtaler seg som *anons* («anonymer») og bevegelsen har fått kallenavnet «QAnon» .

«Where we go one we go all» er et mye brukt slagord for QAnon, ofte skrevet som "WWG1WGA". WWG1WGA brukes også som navn på grupperingen bak boken *QAnon: An Invitation to The Great Awakening*.

### Påstander og tro

QAnon påstår blant annet at ondskapsfulle intrigemakere i det etablerte systemet styrer som en skyggeregjering, blant annet i kamp mot president Donald Trump. Den skjulte sammensvergelsen skal også forsøke å kontrollere og skade befolkningen gjennom falsk informasjon og statlige tiltak som begrenser folks frihet. 

Ifølge QAnons konspirasjonsteorier inngår de amerikanske presidentfamiliene Clinton, Obama og Bush, sammen med finansmannen George Soros, TV-personligheten Oprah Winfrey og en rekke andre personer i det hemmelige nettverket som styrer verden.  Enkelte påstår at Donald Trump har avslørt denne kulten og befrir hundrevis av barn fra deres pedofile nettverk hver måned.  Emneknaggen #SaveTheChildren er blitt brukt for å blande faktisk informasjon om menneskehandel med QAnons konspirasjonsteorier. Mange av Trumps motstandere er, ifølge QAnon, allerede dømt og har fotlenker, og skal snart sendes til Guantánamobukten fangeleir. 

En del av QAnon mener at John Fitzgerald Kennedy jr. fingerte sin egen død i 1999 og nå samarbeider med Trump under dekknavnet Vincent Fusca Jr.  En annen påstand er at Angela Merkel er barnebarn til Adolf Hitler.  En tredje er at 5G-nettet sprer koronavirus og at feilinformasjonsfilmen Plandemic "avslører" at håndvask, munnbind og påkrevde vaksiner er del av Bill Gates' plan for å kontrollere verden. 

«Q» har blant annet påstått at den demokratiske politikeren og tidligere presidentkandidaten Hillary Clinton kom til å bli arrestert, og at etterforskningen som Robert Mueller foretok om Trumps forbindelser til Russland, egentlig var Trumps plan for å avsløre og arrestere onde toppolitikere og fiendtlige samfunnstopper som forsøker å styre verden.

13. oktober 2020 re-postet Donald Trump en artikkel om at Osama bin Laden fremdeles lever fordi Barack Obama og Joe Biden samarbeidet med Iran og drepte et lag med amerikanske spesialsoldater samt bin Ladens dobbeltgjenger. 

Etter Presidentvalget i USA 2020 spredte QAnon flere teorier om valgfusk. Trump skal blant annet ha merket stemmesedler for å avsløre juks.  Det ble også lansert teorier om at valgmaskiner fra canadiske "Dominion voting systems" skal ha slettet stemmer, blitt hacket, eller vil ikke registrere stemmesedler skrevet med penner av merket "Sharpie". 

#### Krigen i Ukraina

Invasjonen i Ukraina førte til forvirring blant ca. 90000 følgere på Telegrams kanal "QAnon-Russland".  Mange oppfordret til fred og forsoning mellom Russland og Ukraina, mens andre mente Putin og Trump samarbeider, og Putins krig var et forsøk på å bli kvitt nettverket som styrer verden. Andre igjen mener at invasjonen hadde som mål å ødelegge amerikanske laboratorier for biologiske våpen i Ukraina, en konspirasjonsteori som tidligere har vært spredt i Russland, og som dukket opp igjen i forbindelse med krigen. En uriktig påstand er at Obama, Biden og Petro Porosjenko har stjålet hundre milliarder dollar fra Ukraina, og en annen at nedskytningen av Malaysia Airlines Flight 17 i 2014 var ment som et påskudd for NATO-invasjon i Ukraina. En Italienske QAnon-kanal har hevdet at "the deep state" hadde hovedkvarter i Tsjernobyl som russiske styrker ødela. Russiske QAnon-kanaler oppfordrer til ikke å stole på russiske statlige medier som Sputnik og RT, mens vestlige QAnon-kanaler aktivt videreformidler slike "nyheter".

#### Pizzagate

30. oktober 2016 ble det postet på Twitter at NYPD hadde avslørt et nettverk av pedofile medlemmer av det demokratiske partiet, og at disse møttes på pizzariean Comet Ping Pong, der det også ble bedrevet satanistiske ritualer.  Konspirasjonsteorien ble videreutviklet på et forum på reddit frem til 23. november 2016 da reddit stengte emnet. Teorien levde likevel videre og la grunnlaget for QAnon.  

### Tilhengere

«QAnon-sjamanen» Jake Angeli deltok i stormingen av den amerikanske kongressen 6. januar 2021. Bildet er fra oktober 2020 da han demonstrerte under parolen «Q sendte meg».
Michael T. Flynn og Donald Trumps tidligere valgkamprådgiver George Papadopoulos fremholdes som tilhengere av QAnon og er talere på QAnons "Digital Soliders Conference" i september 2020. Kandidat til representantenes hus, den republikanske politikeren Marjorie Taylor Greene fra Georgia er den første uttalte tilhenger av QAnon som ble valgt inn fra sin delstat. Greene, som har oppfordret til vold mot Nancy Pelosi og påstått at masseskytingen i Sandy Hooks var skuespill, fikk i 2021 kongressflertallet til å stemme for å stenge henne ute fra alle sine komite-verv. Jo Rae Perkins, kandidat til Senatet fra Oregon, kalte i august 2020 "Q" for en kilde til informasjon og uttrykte usikkerhet om hvorvidt Hillary Clinton var blitt arrestert i 2017.  Våpenaktivist og kongressmedlem Lauren Boebert har også uttalt støtte til QAnon. 

Donald Trump ble på en pressebriefing spurt om teorien om at han redder verden fra en «satanistisk kult av pedofile kannibaler». Trump svarte at han ikke hadde hørt om det, men at han var villig, og at: «vi faktisk er, vi redder verden fra en radikal venstre-filisofi som vil ødelegge dette landet.»  Mike Pence har omtalt QAnon som konspirasjonsteori han tar avstand fra. 

Da presidentvalget 2020 skulle formelt godkjennes av Kongressen 6. januar 2021 angrep demonstranter, inspirert av Donald Trump kongressbygningen. Jake Angeli fra QAnon poserte inne i bygningen etter stormingen iført horn, lue av vaskebjørnskinn og rød, hvit og blå ansiktsmaling, han var skjorteløs og hadde med seg et spyd med et amerikansk flagg festet til det. Demonstrantene hadde blant annet med seg banneret «Joe Biden is a pedophile». Angeli ble senere pågrepet og siktet for å tatt seg inn i kongressbygningen.

Forskning på QAnon har vist at andre land, som Kina, Russland og Iran har bidratt ved å forsterke meldinger, sannsynligvis for slik å skape splittelse blant amerikanere. Mot slutten av 2020 og de første to månedene av 2021 var ca 20% av QAnon-relaterte facebook-poster fra andre land enn USA. 

Etter 6. januar 2021 kom det en økning av QAnon relaterte meldinger på russiske Telegram, men aktiviteten falt i løpet av året. Noen tilhengere innså at de var blitt lurt etter at Biden, tross Q's forutsigelser, ble president.  Sabmyk-nettverket, antatt ledet av kunstneren Sebastian Bieniek, fortsatte å spre konspirasjonsteoriene i en mytisk innpakning.  Enkelte har til og med hevdet at Joe Biden er Q. I 2021 var QAnon et globalt fenomen, og på Telegram var flertallet av Q-Anon relaterte poster skrevet av brukere utenfor USA, særlig fra Europa. 

Tilhengerne av ytre høyre-fenomener som «QAnon» og «riksborgerbevegelsen» i Tyskland kan også ha verdimessige forbindelser til nyåndelighet, new age, livsstil og yoga, og også troen på ufoer, miljøer der det gjerne er større fokus på individualitet og alternative syn enn ellers, og ofte en viss konspirasjonsteoretisk mistillit til offentlige forklaringer.

Motstand
--------

FBI i Phoenix i Arizona sendte i mai 2019 ut en sikkerhetsoppdatering om QAnon. De sier at teoriene «svært sannsynlig motiverer innenlandsekstremister, helt eller delvis, til å foreta kriminelle eller voldelige handlinger», og derfor utgjør en terrorfare. Facebook slettet i august 2020 gruppen «Official Q/Qanon», som da hadde nesten 200 000 medlemmer. Twitter og TikTok har fjernet tusenvis av kontoer koblet til QAnon. Tilhengere av QAnon, som anser seg selv som del av en informasjonskrig, har tolket det som bevis på at deres idéer og styrke skremmer etablissementet. Etter stormingen av kongressen 6. januar 2021 stengte Twitter over 70 000 kontoer forbundet med QAnon.

Se også
-------

* *Bølgen – et skremmende eksperiment*

Referanser
----------

1. ↑  tv2.no 7. september 2020: *Konspirasjonsteorien som trenger seg inn i amerikansk politikk*
2. 1 2  «Jonas Skybakmoen i NRKs podkast *Forklart* om QAnon 11. november 2020». Arkivert fra originalen 13. januar 2021. Besøkt 11. november 2020.
3. 1 2  Business Insider 14. januar 2021: *30% of Republicans have 'favorable' view of QAnon conspiracy theory, YouGov poll finds*
4. 1 2  Faktisk.no om QAnon i Norge (3. ovember 2020)
5. ↑  *Dagsavisen* 9. januar 2021: *Qanon-leder til FBI etter kongresstormingen: – Kom til Washington fordi Trump ba om det*
6. ↑  Faktisk.no 7. januar 2021: *Konspirasjonsteorier førte til dødelige opptøyer*
7. ↑  Tom Porter, *Business Insider* 7. januar 2020: *QAnon supporters believed marching on the Capitol could trigger 'The Storm,' an event where they hope Trump's foes will be punished in mass executions*
8. 1 2  «How QAnon's conspiracy theories are spilling over into Europe». *Le Monde.fr* **(engelsk)**. 14. oktober 2022. Besøkt 8. november 2022.
9. 1 2 3 4 5  «Russia’s QAnon Followers Can’t Make Up Their Minds About Ukraine». *bellingcat* **(engelsk)**. 15. april 2022. Besøkt 8. november 2022.
10. ↑  Martineau, Paris (19. desember 2017). «The Storm Is the New Pizzagate — Only Worse». *Intelligencer* **(engelsk)**. Besøkt 20. august 2020.
11. ↑  «What Are Anons? How the Term Has Gone Mainstream». *The Daily Dot* **(engelsk)**. 15. september 2019. Besøkt 20. august 2020.
12. ↑  «What is the QAnon conspiracy theory?». *www.cbsnews.com* **(engelsk)**. Besøkt 18. november 2020.
13. ↑  «What's behind the rise of QAnon in the UK?». *BBC News* **(engelsk)**. 12. oktober 2020. Besøkt 18. november 2020.
14. ↑  Wwg1wga (26. februar 2018). *QAnon: An Invitation to the Great Awakening* **(engelsk)**. Relentlessly Creative Books. ISBN 978-1-942790-13-6.
15. ↑  «WWG1WGA». *www.goodreads.com*. Besøkt 18. november 2020.
16. ↑  «Satanism and sex rings: How the QAnon conspiracy theory has taken political root». *Los Angeles Times* **(engelsk)**. 15. juli 2020. Besøkt 20. august 2020.
17. ↑  Laviola, Erin (1. august 2018). «QAnon Conspiracy: 5 Fast Facts You Need to Know». *Heavy.com* **(engelsk)**. Besøkt 20. august 2020.
18. ↑  Roose, Kevin (12. august 2020). «QAnon Followers Are Hijacking the #SaveTheChildren Movement». *The New York Times* **(engelsk)**. ISSN 0362-4331. Besøkt 26. august 2020.
19. ↑  «Save the Children Statement on use of its Name in Unaffiliated Campaigns». *Save the Children* **(engelsk)**. Besøkt 31. august 2020.
20. ↑  Sommer, Will (21. august 2020). «Inside the Completely Nutso Universe of QAnon». *The Daily Beast* **(engelsk)**. Besøkt 26. august 2020.
21. ↑  akiraly (7. august 2018). «Trump támogatói között elkezdett terjedni, hogy az elnök az Egyesült Államokat irányító sátánista pedofilok ellen harcol». *444*. Besøkt 20. august 2020.
22. ↑  CNN, Paul P. Murphy. «Born on the dark fringes of the internet, QAnon is now infiltrating mainstream American life and politics». *CNN*. Besøkt 20. august 2020.
23. ↑  «The Most Extreme 5G Conspiracy Theories and How COVID-19 Blew It All Up». *Observer* **(engelsk)**. 7. august 2020. Besøkt 26. august 2020.
24. ↑  Darby, Luke. «What Is "Plandemic," the Latest Anti-Vaxxer Conspiracy Theory?». *GQ* **(engelsk)**. Besøkt 26. august 2020.
25. ↑  Brown, Matthew. «Fact check: 'Plandemic' sequel makes false claims about Bill Gates». *USA TODAY* **(engelsk)**. Besøkt 26. august 2020.
26. 1 2  Wendling, Elizabeth Cassin and Mike (2. august 2018). «QAnon: What's the truth behind a pro-Trump conspiracy theory?». *BBC News* **(engelsk)**. Besøkt 20. august 2020.
27. 1 2
28. ↑  Fichera, Angelo; Spencer, Saranac Hale (15. oktober 2020). «Conspiracy Theory Baselessly Claims Biden Had Navy SEALs Killed». *FactCheck.org* **(engelsk)**. Besøkt 16. oktober 2020.
29. ↑  Brewster, Jack. «Trump Promotes Baseless, QAnon-Endorsed Conspiracy Theory Alleging Obama Staged Bin Laden’s Killing». *Forbes* **(engelsk)**. Besøkt 16. oktober 2020.
30. ↑  Link, Devon. «Fact check: False QAnon claim that Trump secretly watermarked mail-in ballots to prove fraud». *USA TODAY* **(engelsk)**. Besøkt 18. november 2020.
31. ↑  «Election 2020: Setting the Record Straight». *Dominion Voting Systems* **(engelsk)**. Besøkt 18. november 2020.
32. ↑  «QAnon’s Dominion voter fraud conspiracy theory reaches the president». *NBC News* **(engelsk)**. Besøkt 18. november 2020.
33. ↑  «Anti-vax conspiracy groups lean into pro-Kremlin propaganda in Ukraine». *POLITICO* **(engelsk)**. 17. mars 2022. Besøkt 8. november 2022.
34. ↑
35. ↑  «The Consequences of 'Pizza Gate' are Real at Comet Ping Pong». *Washington City Paper* **(engelsk)**. Besøkt 20. august 2020.
36. ↑  Wade, Peter (25. mars 2017). «Pizzagate Will Never Die: Here's Why the Conspiracy Theory Has New Life». *Esquire* **(engelsk)**. Besøkt 20. august 2020.
37. ↑  Arciga, Julia (14. august 2019). «Michael Flynn, George Papadopoulos Slated to Speak at QAnon Supporter’s Conference». *The Daily Beast* **(engelsk)**. Besøkt 24. august 2020.
38. ↑  Levin, Sam (4. november 2020). «QAnon supporter Marjorie Taylor Greene wins seat in US House». *The Guardian* **(engelsk)**. ISSN 0261-3077. Besøkt 15. januar 2021.
39. ↑  «QAnon supporter wins nomination for Congress seat». *BBC News* **(engelsk)**. 12. august 2020. Besøkt 24. august 2020.
40. ↑  CNN, Brian Fung. «Big Tech's QAnon problem is just beginning». *CNN*. Besøkt 24. august 2020.
41. ↑  abcnyhter.no 4. november 2020: *QAnon-tilhenger Marjorie Taylor Greene valgt inn i kongressen*
42. ↑  Holm, Gro (5. februar 2021). «Støttet konspirasjonsteorier - ble utestengt fra komitearbeid i Kongressen». *NRK*. Besøkt 5. februar 2021.
43. ↑  CNN, Sara Sidner. «The US Senate candidate who took a QAnon pledge». *CNN*. Besøkt 24. august 2020.
44. ↑  «Colorado Rep. Scott Tipton ousted in primary by gun rights activist». *Roll Call* **(engelsk)**. Besøkt 15. januar 2021.
45. ↑  Institute, Julian SanchezcloseJulian SanchezBioBioFollowFollowJulian Sanchez is a senior fellow at the Cato; Technology, Studies Issues Related to; privacy; Liberties, Civil. «Perspective | Trump’s QAnon comments show how cruel he is to his own supporters». *Washington Post* **(engelsk)**. Besøkt 24. august 2020.
46. ↑  News, A. B. C. «After Trump praise, Pence decries QAnon 'conspiracy theory'». *ABC News* **(engelsk)**. Besøkt 24. august 2020.
47. ↑  Dickson, E. J.; Dickson, E. J. (6. januar 2021). «The Attempted Coup at the Capitol Proves This Is the United States of QAnon». *Rolling Stone* **(engelsk)**. Besøkt 8. januar 2021.
48. 1 2  Three Men Charged in Connection with Events at U.S. Capitol. U.S. Attorney’s Office District of Columbia. Besøkt 9. januar 2021.
49. ↑  «Onsdag – Rasende Trumptilhengere brøt barrikadene rundt kongressbygningen». *Nrk*: 1t 14min 17 sek. 06.01.2021. Besøkt 8. januar 2021.
50. ↑  «THE QANON MOVEMENT AND THE THREAT» (PDF) (pressemelding). The Soufan Center. 19.04.2021. «"Actors from Russia, China, Iran, and Saudi
Arabia have all entered the fray amplifying QAnon messaging, most likely as a means to sow further discord and division among the American population."»  linjeskift-tegn i `|sitat=` på plass 44 (hjelp)
51. ↑  CNN, Zachary Cohen. «China and Russia 'weaponized' QAnon conspiracy around time of US Capitol attack, report says». *CNN*. Besøkt 20. april 2021.
52. 1 2  Wildon, Jordan. «QAnon is not Dead: New Research into Telegram Shows the Movement is Alive and Well». *GNET* **(engelsk)**. Besøkt 7. oktober 2022.
53. 1 2  Brewster, Jack. «‘We All Got Played’: QAnon Followers Implode After Big Moment Never Comes». *Forbes* **(engelsk)**. Besøkt 7. oktober 2022.
54. ↑  «Founder of bizarre new religion targeting QAnon believers ‘unmasked’». *The Independent* **(engelsk)**. 23. mars 2021. Besøkt 7. oktober 2022.
55. ↑  NRK Verdibørsen 10. dsember 2022: *Ytre høyre og QAnon finner veien til yogamatta* (samtale fra 2021)
56. ↑
57. ↑
58. ↑
59. ↑
60. ↑
61. ↑
62. ↑  «Facebook removes 200,000-strong QAnon group». *BBC News* **(engelsk)**. 7. august 2020. Besøkt 20. august 2020.
63. ↑  Dickson, E. J.; Dickson, E. J. (22. juli 2020). «Twitter Just Banned QAnon Accounts. QAnon Supporters Are Thrilled». *Rolling Stone* **(engelsk)**. Besøkt 20. august 2020.
64. ↑  «Twitter suspends 70,000 accounts linked to QAnon». *BBC News* **(engelsk)**. 12. januar 2021. Besøkt 15. januar 2021.
65. ↑  «An update following the riots in Washington, DC». *blog.twitter.com* **(engelsk)**. Besøkt 15. januar 2021.

Eksterne lenker
---------------

* (en) QAnon – kategori av bilder, video eller lyd på Commons

|  |  |
| --- | --- |
| Oppslagsverk/autoritetsdata | Store Danske Encyklopædi
 |